**COMUNICAT DE PRESĂ**

**Cursuri de perfecționare a colaboratorilor Institutului Limbii Române**

**implicați în predarea cursului LCCR la IRCCU Veneția**

În 17 și 18 septembrie 2021, la sediul IRCCU Veneția, va avea loc întâlnirea colaboratorilor ILR implicați în predarea Cursului de Limbă, Cultură și Civilizație Românească (LCCR), curs opțional care este prezent în școlile din Italia încă din anul 2007.

Activitatea de perfecționare, organizată în colaborare cu Institutul Limbii Române sub patronajul Consulatului General al României la Trieste, propune mai multe activități: cursuri de formare susținute de profesori universitari din Italia și din România, prezentări ale unor cărți publicate sau în curs de apariție care pot fi utile în predarea cursului LCCR și schimburi de experiențe și de bune practici în activitatea la clasă.

Printre invitați se numără E.S.Domnul George Gabriel BOLOGAN, Ambasador Extraordinar și Plenipotențiar al României, domnul Cosmin Victor Lotreanu, Consul General al României la Trieste, prof. univ.dr. Bruno Mazzoni, cel mai mare traducător de literatură română contemporană, conf. univ.dr. Daiana Theodora Cuibus, director general al Institutului Limbii Române din București.

**Cursuri:**

Vineri, 17 septembrie 2021

Prof. univ. dr. **Bruno Mazzoni**: „Experiențe de traducere”;

Prof. univ. dr. **Cristian Luca**: „Controverse cu privire la istoria românilor în epoca medievală și premodernă”.

Sâmbătă, 18 septembrie 2021

Domnul **Cosmin Victor Lotreanu**: „Elemente de istorie contemporană. Despre diplomație și istorie”;

Prof. univ. dr. **Bruno Mazzoni**: „Receptarea literaturii române contemporane în spațiul cultural italian”;

Conf.univ.dr. **Daiana Theodora Cuibus**: „Limba română între normă și uz/observații de ortografie și morfosintaxă”;

Prof. **Grigore Arbore Popescu**: „Constantin Brâncuși și reflexele sale asupra artei și culturii artistice românești”;

Prof. **Carina Margareta Cesa Sava**: „Interferențe lingvistice ale vorbitorilor de limbă română din spațiul cultural italian. Dificultăți și greșeli de exprimare”.

**Prezentări de carte:**

*Poezii vii pentru cei mai frumoși copii* de Lucia Ileana Pop (în curs de publicare).

*Marenuca și cei șapte cozonaci mușcați* de Ana Maria Pătrașcu, editura Berg 2018;

*Tradiții și obiceiuri românești*, carte electronică realizată de prof. Lucia Ileana Pop împreună cu 17 elevi în 2021 (parte a proiectului Cărțile României care cuprinde alte 9 cărți).